text: Ingen biler til Årø i denne uge
  15 april 2013 kl. 09.27
  Bilfærgen Aarø vil være i dok hele ugen. Derfor er der ingen transport af gods og køretøjer til den lille ø. Kun passagerer kan komme over.
  Til og med fredag sejler den lille personfærge Magda 3 alle ture. Den kan maksimalt have 20 passagerer på hver tur.
  BIlfærgen gennemgår i denne uge det årlige eftersyn. Bunden tjekkes - og motoren får et serviceeftersyn.
  - Så regner vi med at kunne sejle i et år uden driftsstop, sigerhavne- og overfartsleder Jens Kloster Hedegaard til TV SYD.
  
  60 biler om dagen
  Bilfærgen fragter ca. 60 biler på en almindelig hverdag. Det er både ø-boere og gæster.
  - Vi har flest på de første afgange. De fleste af øboerne har valgt at flytte bilen ind på fastlandet i denne uge, siger Jens Kloster Hedegaard. Men nogle har valgt at beholde bilen på øen. For som de siger: På fastlandet kører der busser - det gør der ikke på øen.
  
  Reserve sat ind
  Motorbåden Magda 3 er reserve for bilfærgen i det daglige.
  - Vi bruger den til mange ting. Det er en multibåd, som kan bruges til at efterse bøjer og anløbe andre steder. Og så kan den erstatte bilfærgen.
  Årø fik først bilfærge i 1963. Før den tid havde beboerne ikke problemet med at kunne få bilen med til fastlandet...
  